News Update: Alibaba รายได้โตต่ำสุดเป็นประวัติการณ์ ธุรกิจอีคอมเมิร์ซ-คลาวด์ เติบโตชะลอตัว เตรียมลุยฟู้ดเดลิเวอรี และแอปท่องเที่ยว - FINNOMENA
Alibaba รายงานรายได้ Q3 ต่ำกว่าคาด ทำสถิติโตช้าสุดนับตั้งแต่เข้าตลาดหุ้นในปี 2014
25 ก.พ. 2565

Alibaba รายงานรายได้ Q3 ต่ำกว่าคาด ทำสถิติโตช้าสุดนับตั้งแต่เข้าตลาดหุ้นในปี 2014
📊 Alibaba รายงานผลประกอบการ Q3 ของปีงบการเงินที่สิ้นสุดในเดือน ธ.ค. โดยรายได้อยู่ที่ 242,580 ล้านดอลลาร์ (+10% YoY) ขณะที่กำไรต่อหุ้นอยู่ที่ $2.65 (-23% YoY)
เมื่อคืนนี้ (24 ก.พ.) หุ้น Alibaba ในตลาดหุ้นสหรัฐฯ ร่วงต่อเนื่องหลังปิดตลาดที่ -0.72% ขณะที่ราคาหุ้น Alibaba ในตลาดหุ้นฮ่องกงเช้านี้ (25 ก.พ.) เปิดบวกที่ 2%
ราคาหุ้นของ Alibaba ร่วงกว่า 50% ในปีที่แล้ว หลังรัฐบาลจีนเดินหน้าคุมเข้มธุรกิจเทคโนโลยี ตั้งแต่การต่อต้านการผูกขาด ไปจนถึงการปกป้องข้อมูลผู้บริโภค ซึ่ง Alibaba ถูกทางการจีนปรับ 2,800 ล้านดอลลาร์ในประเด็นการผูกขาด
Toby Xu CFO ของบริษัท กล่าวว่า ราคาหุ้นในปัจจุบันไม่ได้สะท้อนมูลค่าของบริษัท โดยบริษัทวางแผนที่จะซื้อหุ้นคืน ไปพร้อมกับรักษาความแข็งแกร่งของสภาพคล่องเพื่อให้มีความคล่องตัวสำหรับการลงทุนในอนาคต
🛍️ ตัวชี้วัดหลักของธุรกิจอีคอมเมิร์ซคือ CMR ซึ่งเป็นรายได้ที่บริษัทได้รับจากบริการต่างๆ เช่น การตลาดที่บริษัทขายให้กับผู้ขายบน Taobao และ Tmall
โดย CMR ในไตรมาสล่าสุดอยู่ที่ 100,090 ล้านหยวน ลดลงมา 1% จากปีที่แล้ว แม้ว่าช่วงเทศกาลคนโสดในเดือน ธ.ค. ปีทีแล้ว Alibaba จะทุบสถิติมูลค่าสินค้ารวม (GMV) 11 วันสูงถึง 540,300 ล้านหยวนก็ตาม ซึ่งนั่นเป็นเพราะ GMV ไม่ได้แปลงเป็นรายได้โดยตรงของ Alibaba นั่นเอง
ส่งผลให้กำไรจากอีคอมเมิร์ซในจีนลดลง 20% จากปีที่แล้ว อยู่ที่ 54,470 ล้านหยวน อย่างไรก็ตาม รายได้จากธุรกิจอีคอมเมิร์ซในต่างประเทศของ Alibaba เพิ่มขึ้น 18% อยู่ที่ 16,450 ล้านหยวน
☁️ รายได้จากธุรกิจคลาวด์โต 20% จากปีที่แล้วอยู่ที่ 19,540 ล้านหยวน แต่ยังต่ำกว่าการเติบโตที่ 33% ในไตรมาสก่อนหน้า โดยการชะลอตัวมาจาก 2 สาเหตุหลัก
สาเหตุแรกมาจากการที่ ByteDance บริษัทแม่ของ TikTok ได้ย้ายการดำเนินงานในต่างประเทศออกจาก Alibaba Cloud ส่วนอีกสาเหตุคือ การคุมเข้มของทางการจีนในธุรกิจเกมและการศึกษาซึ่งเป็นลูกค้าหลักของ Alibaba Cloud
🛵 Alibaba เตรียมขยายธุรกิจใหม่โดยเฉพาะที่อยู่ภายใต้แผนกการบริการผู้บริโภคในท้องถิ่น ซึ่งรวมถึงธุรกิจฟู้ดเดลิเวอรี และแอปท่องเที่ยวอย่าง Fliggy โดยรายได้จากแผนกดังกล่าวเพิ่มขึ้น 27% จากปีที่ผ่านมา อยู่ที่ 12,140 ล้านหยวน
อ้างอิง: https://www.cnbc.com/2022/02/24/alibaba-earnings-fiscal-q3-slowest-revenue-growth-since-ipo.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alibaba
Jack Ma
News Update
หุ้นจีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA